**Kapihtalbagadus ja vástádusat bargobihtáide mat leat oahppogirjjis**

Dás leat duogášdieđut, evttohusat dasa mo sáhttá álggahit kapihttala, maid ferte háhkat gárvvisin ceahkkelatnjii jos áigu čuovvut oahppogirjji, fágadoahpagat maid oahppi deaivida kapihttala čađadettiin ja vástádusat bargobihtáide mat leat oahppogirjjis. Lassin leat evttohusat lohkosiidda ja filmmaide. Máhttoulbmilat ML06S (Máhttolokten 2006 Sámi) mielde leat čujuhuvvon juohke kapihttalii.

**Mo sáhttá bargat girjjiiguin?**

Girjjit lea huksejuvvon nu ahte oahppit ieža álkit gávdnet teavsttain vástádusaid gažaldagaide (Loga ja vástit). Dát heivejit maiddái ruovttubargun. Lea dehálaš ahte teaksta lea čađahuvvon (lohkan) moddii ja ahte sánit ja doahpagat leat čielgasat ovdal go oahppi galgá ieš okto ruovttus lohkat ja ohcat. Bargobihtát (Dahkat ja oahppat eambbo) leat jurddašuvvon čiekŋudeapmái. Bargobihtáid čoavdimii dárbbašit dávjá eará gálduid iskat, joavkkus bargat ja láhka bagadeami oahpaheaddjis. Ii leat jurdda ahte oahppit galget buot bargobihtáiguin bargat. Bargobihttá valljivuohta lea dušše válljenmunni dihte. Bargobihtáid neahttasiiddus sáhttet čoavdit go olles kapihttala lehpet čađahan. Lean evttohan čáppagirjjálašvuođa maid heive lohkat fáttá barggadettiin. Evttohuvvon čáppagirjjálašvuohta heive mánáide geat leat bajit cehkiin mánáidskuvllas. Lea vuogas muhtumin botket oahpahusa ja lohkanbottu doallat. Oahppit sáhttet ieža lohkat, dahje dii sáhttibehtet válljet bottu goas oahpaheaddji lohká jitnosit. Jitnosit lohkan addá mánáide áibbas eará vásihusa ja lagašvuođa. Mánáidskuvlla bajitdási oahppit eai eat menddo stuorrá, ja ollugat liikojit guldalit jitnosit lohkama. Jitnosit lohkan addá vejolašvuođa bisánit ja ságastit girjji sisdoalu birra. Jitnosit lohkama bokte sáhttá oahpaheaddji lagabui dárkkistit girjji jienaid ja mielaid, ja leat buorre lohkanovdagovva mánáide. Sivas go eai gávdno ollu románat sámegillii dáid áigodagaide de lea evttohuvvon čáppagirjjálašvuohta, eanaš dárogillii. Neahttasiiddus gávdnojit muhtin sámegielat lohkosat maid oahpaheaddji sáhttá čálihit ja juohkit ohppiide. Dat leat merkejuvvon: Lassi lohkosat. Heive soahpat dárogiel`oahpaheaddjin ja suinna ovttas plánet lohkanbottuid. Lean juohke kapihttala álgui evttohan girjjiid, filmmaid ja eará ávdnasiid maid oahpaheaddji berre háhkan ja bidjan ceahkkelatnjii ovdal go álgá kapihttala čađahit. Daid sáhttibehtet geavahit dárbbu mielde ja dat berrejit orrut ceahkkelanjas dassá go lehpet olles kapihttala čađahan. Dát álkida oahpaheaddji plánema ja ráhkkaneami.